b'\n_START_ARTICLE_\nKrempelj\n_START_PARAGRAPH_\nKrempelj je upognjen, \xc5\xa1pi\xc4\x8dast izrastek na koncu prstov pri ve\xc4\x8dini sesalcev, plazilcev in pti\xc4\x8dev. Je iz beljakovine, imenovane keratin. Podobne izrastke, ki niso \xc5\xa1pi\xc4\x8dasti, imenujemo nohti. Kremplji, podobno kot nohti, rastejo vse \xc5\xbeivljenje.\n_START_SECTION_\nKremplji pri ma\xc4\x8dkah\n_START_PARAGRAPH_\nMa\xc4\x8dka ima 18 krempljev. \xc5\xa0tiri ima na vsaki zadnji in pet na vsaki prednji \xc5\xa1api. Peti krempelj na prednji \xc5\xa1api je na krnjavem prstu. Kremplje ma\xc4\x8dka uporablja pri razli\xc4\x8dnih aktivnostih, vklju\xc4\x8dno z bojem in lovom. Zato strokovnjaki pravijo, da so pri njej kremplji oro\xc5\xbeje in orodje. Z ostrimi kremplji lahko ma\xc4\x8dka dobro zgrabi plen._NEWLINE_Kremplji so tudi eden od dejavnikov, ki ma\xc4\x8dki omogo\xc4\x8di dobro plezanje. Uporabi jih kot kavlje, na katere se med plezanjem obesi._NEWLINE_Ma\xc4\x8dka kremplje potegne nazaj, ko jih ne uporablja. Majhni ligamenti (vezi iz elasti\xc4\x8dnega tkiva), ki so pritrjeni na prstnice, dr\xc5\xbeijo kremplje v \xc5\xa1api, ve\xc4\x8dji ligamenti pa jih po potrebi potegnejo navzven. Vse vrste ma\xc4\x8dk, razen geparda, lahko kremplje potegnejo nazaj, da za\xc5\xa1\xc4\x8ditijo njihove konice. Izjema je tudi ribi\xc5\xa1ka tigrasta ma\xc4\x8dka. Njeni kremplji so preveliki, da bi jih lahko v celoti skrila._NEWLINE_Ko ma\xc4\x8dka ob drevesu ali pohi\xc5\xa1tvu brusi svoje kremplje, jih lupi in kraj\xc5\xa1a. S krempljev spraska obrabljeno zunanjo plast, pod njo pa so nove ostre konice._NEWLINE_V Severni Ameriki mnogi lastniki ma\xc4\x8dkam odstranijo kremplje, kar imenujemo onihektomija (angl. Onychectomy ali Declawing, gr\xc5\xa1ko: \xe1\xbd\x84\xce\xbd\xcf\x85\xce\xbe onycho, krempelj + \xe1\xbc\x90\xce\xba\xcf\x84\xce\xbf\xce\xbc\xce\xae ektome, odstranitev). Onihektomijo mnogi \xc5\xa1tejejo za mu\xc4\x8denje in \xc5\xa1tudije dokazujejo, da slabo vpliva na obna\xc5\xa1anje in zdravje ma\xc4\x8dke.\n_START_SECTION_\nKremplji pri psih\n_START_PARAGRAPH_\nTudi ve\xc4\x8dina psov ima 18 krempljev, a nekateri jih imajo le 16. Za razliko od ma\xc4\x8dke pes krempljev ne more potegniti nazaj._NEWLINE_Tisti psi, ki se veliko gibajo po \xc2\xa0grobih povr\xc5\xa1inah, se jim kremplji brusijo kar sami. Ostalim psom pri kraj\xc5\xa1anju pomagajo njihovi lastniki. Predolgi kremplji lahko povzro\xc4\x8dijo deformacijo prstnih sklepov, s tem pa tudi te\xc5\xbeave pri hoji. Pasji krempelj je sestavljen iz zunanjega trdega dela in zelo ob\xc4\x8dutljivega mehkega notranjega dela, po katerem potekajo \xc5\xbeile in \xc5\xbeivci. Svetli kremplji imajo roza obarvan notranji del, ki je dobro viden. Zato je stri\xc5\xbeenje pri svetlih krempljih manj nevarno, kot pri psih s temnimi kremplji._NEWLINE_Vzreditelji psov \xc5\xbee mladi\xc4\x8dkom pogosto odstranijo peti krempelj, ki je na krnjavem prstu vsake od prednjih ta\xc4\x8dk. Obi\xc4\x8dajno se peti krempelj odstrani zaradi lep\xc5\xa1ega videza ta\xc4\x8dke. Volk, \xc4\x8deprav je doma\xc4\x8demu psu sorodna vrsta, obi\xc4\x8dajno nima petega kremplja na prednji taci. Znanstveniki predvidevajo, da so volkovi s petim krempljem na prednji taci potomci me\xc5\xa1anja med volkom in doma\xc4\x8dim psom.'